Foto’s: Misdadigers moet nou oor hul skouers loer in dié gemeenskappeFoto: Facebook. Misdadigers en bendelede in Gelvandale, Bethelsdorp en Motherwell moet omtrent bontstaan nadat lt.genl. Liziwe Ntshinga, provinsiale polisiekommissaris Saterdag ŉ ingrypingspan in dié polisiëringsgebiede ontplooi het. Die span, bestaande uit 30 lede van die nasionale ingrypingseenheid, taktiese reaksiespan asook die openbare orde polisie‑eenheid, konsentreer op bendegeweld en trio-misdade (huisroof, sakeroof en kaping). Tydens hul eerste skof Sondagmiddag in die noordelike gebiede is geen skietvoorvalle aangemeld nie. Vrydag verlede week is nege verdagtes vasgetrek vir misdrywe wat wissel van aanranding met die doel om ernstig te beseer, aanranding, kwaadwillige saakbeskadiging en/of die besit van dwelms. Ntshinga het gesê die polisie se optrede sal verskerp word totdat hulle tevrede is dié gemeenskappe is veilig en die omgewing gestabiliseer. “Ons het ook ŉ naspoorspan van die provinsiale kantoor na die speurders gestuur om hulle te help om gevaarlike misdadigers op te spoor.”